VF Plus vra kieshof om in te gryp oor BLF | Maroela Media
Die Onafhanklike Verkiesingskommissie van Suid-Afrika (OVK) is nie bereid om te erken hy het gefouteer deur die BLF toe te laat om as politieke party te registreer nie en die VF Plus gaan daarom die Kieshof vra om die OVK te beveel om dié fout reg te stel.
Pieter Groenewald, leier van die VF Plus, het in 'n verklaring gesê die kommissie het die appèl van die VF Plus teen die hoofverkiesingsbeampte se besluit om die BLF te registreer, afgewys.
Die VF Plus meen die merendeel probleme van Suid-Afrika ontstaan weens die minagting van wetgewing. "Dit is daarom vir die party belangrik om hierdie saak voort te sit, aangesien die OVK nie toegelaat kan word om die wet te oortree nie. Dit bedreig Suid-Afrika se demokrasie en die handhawing van wet en orde."
Volgens die VF Plus is die meriete van die saak sterk, aangesien die Wet op die Verkiesingskommissie die hoofverkiesingsbeampte verbied om 'n politieke party te registreer wat lidmaatskap uitsluit op grond van ras, etnisiteit of velkleur.
"Die BLF se grondwet spel dit duidelik uit dat slegs swart mense by die party mag aansluit en dié party hits ook geweld aan," voeg Groenewald by. "Die grondwet van die BLF skep die teelaarde vir rassisme en haatspraak, soos bewys deur die BLF se woordvoerder, Lindsay Maasdorp, wat na die tragiese dood van leerders by Hoërskool Driehoek die sterftes verwelkom het aangesien hulle wit was."
Ingevolge Artikel 16(1)(c) van die Wet op die Verkiesingskommissie (Wet 51 van 1996) mag die OVK nie 'n politieke party registreer wat lidmaatskap op grond van ras, kleur of etnisiteit uitsluit nie. Die BLF se grondwet bepaal in artikel 4 dat slegs swart mense lede van dié party mag wees.
Suid-Afrika se Grondwet stel dit in Artikel 1 duidelik dat die Suid-Afrikaanse staat gegrond is op vier kernwaardes, waarvan nie-rassigheid een is. "Dit is dus duidelik dat die OVK 'n groot fout begaan het. Die VF Plus vra die hof om hierdie fout reg te stel."
Groenewald het gesê sy party sal nie opgee in die stryd teen die BLF se rassisme en rassepolarisasie nie. "Die OVK se minagting van Suid-Afrika se Grondwet en die wetgewing wat verkiesings rig mag nie geduld word nie."
BLF Verkiesing 2019 VF Plus
Dankie Dr Groenewald. Die VF+ bewys weereens dat hulle bereid is on terug te slaan vir geregtigheid. Ek sit met volle vertroue my kruisie agter jul naam op 8 Mei.
My stem sal 8 Mei by die VF+ wees genoeg gehad van die DA.
Dankie VF+ Hoop hulle gaan na julle luister. My gevoel is daar word maar min tyd gegee vir minderheidsgroepe se regte.